CELEX: 32016D1366
Language: el
Date: 2016-08-10 00:00:00
Title: Απόφαση (ΕΕ) 2016/1366 της Επιτροπής, της 10ης Αυγούστου 2016, που επιβεβαιώνει τη συμμετοχή της Εσθονίας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό

11.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 216/23
            
         ΑΠΌΦΑΣΗ (ΕΕ) 2016/1366 ΤΗΣ ΕΠΙΤΡΟΠΉΣ
   της 10ης Αυγούστου 2016
   που επιβεβαιώνει τη συμμετοχή της Εσθονίας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 328 παράγραφος 1 και το άρθρο 331 παράγραφος 1,
   Έχοντας υπόψη την απόφαση 2010/405/ΕΕ του Συμβουλίου, της 12ης Ιουλίου 2010, για την έγκριση ενισχυμένης συνεργασίας στον τομέα του δικαίου που είναι εφαρμοστέο στο διαζύγιο και τον δικαστικό χωρισμό (1),
   Έχοντας υπόψη τον κανονισμό (ΕΕ) αριθ. 1259/2010 του Συμβουλίου, της 20ής Δεκεμβρίου 2010, για τη θέσπιση ενισχυμένης συνεργασίας στον τομέα του δικαίου που είναι εφαρμοστέο στο διαζύγιο και τον δικαστικό χωρισμό (2),
   Έχοντας υπόψη την κοινοποίηση που υπέβαλε η Εσθονία για την πρόθεσή της να συμμετάσχει σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό,
   Εκτιμώντας τα ακόλουθα:
   
               (1)
            
            
               Στις 12 Ιουλίου 2010 το Συμβούλιο αποφάσισε να εγκρίνει την ενισχυμένη συνεργασία μεταξύ Βελγίου, Βουλγαρίας, Γερμανίας, Ισπανίας, Γαλλίας, Ιταλίας, Λετονίας, Λουξεμβούργου, Ουγγαρίας, Μάλτας, Αυστρίας, Πορτογαλίας, Ρουμανίας, και Σλοβενίας στον τομέα του δικαίου που είναι εφαρμοστέο στο διαζύγιο και τον δικαστικό χωρισμό.
            
         
               (2)
            
            
               Στις 20 Δεκεμβρίου 2010 το Συμβούλιο εξέδωσε τον κανονισμό (ΕΕ) αριθ. 1259/2010 για τη θέσπιση ενισχυμένης συνεργασίας στον τομέα του δικαίου που είναι εφαρμοστέο στο διαζύγιο και τον δικαστικό χωρισμό.
            
         
               (3)
            
            
               Στις 21 Νοεμβρίου 2012 η Επιτροπή εξέδωσε την απόφαση 2012/714/ΕΕ που επιβεβαιώνει τη συμμετοχή της Λιθουανίας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό (3).
            
         
               (4)
            
            
               Στις 27 Ιανουαρίου 2014 η Επιτροπή εξέδωσε την απόφαση 2014/39/ΕΕ που επιβεβαιώνει τη συμμετοχή της Ελλάδας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό (4).
            
         
               (5)
            
            
               Η Εσθονία κοινοποίησε την πρόθεσή της να συμμετάσχει σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό, με επιστολή της 13ης Απριλίου 2016, η οποία πρωτοκολλήθηκε από την Επιτροπή στις 18 Απριλίου 2016.
            
         
               (6)
            
            
               Η Επιτροπή επισημαίνει ότι ούτε η απόφαση 2010/405/ΕΕ ούτε ο κανονισμός (ΕΕ) αριθ. 1259/2010 προσδιορίζουν συγκεκριμένους όρους συμμετοχής σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό και ότι η συμμετοχή της Εσθονίας αναμένεται να ενισχύσει τα οφέλη αυτής της ενισχυμένης συνεργασίας.
            
         
               (7)
            
            
               Η συμμετοχή της Εσθονίας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό θα πρέπει, συνεπώς, να επιβεβαιωθεί.
            
         
               (8)
            
            
               Η Επιτροπή θα πρέπει να θεσπίσει μεταβατικά μέτρα για την Εσθονία αναγκαία για την εφαρμογή του κανονισμού (ΕΕ) αριθ. 1259/2010.
            
         
               (9)
            
            
               Ο κανονισμός (ΕΕ) αριθ. 1259/2010 θα πρέπει να αρχίσει να ισχύει στην Εσθονία από την επομένη της δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Συμμετοχή της Εσθονίας σε ενισχυμένη συνεργασία
   1.   Επιβεβαιώνεται η συμμετοχή της Εσθονίας σε ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό η οποία έχει εγκριθεί με την απόφαση 2010/405/ΕΕ.
   2.   Ο κανονισμός (ΕΕ) αριθ. 1259/2010 εφαρμόζεται στην Εσθονία σύμφωνα με την παρούσα απόφαση.
   Άρθρο 2
   Πληροφορίες που πρέπει να παράσχει η Εσθονία
   Έως τις 11 Μαΐου 2017 η Εσθονία ανακοινώνει στην Επιτροπή τις εθνικές της διατάξεις, εάν υπάρχουν, σχετικά με:
   
               α)
            
            
               τις τυπικές προϋποθέσεις που ισχύουν για τις συμφωνίες με αντικείμενο την επιλογή του εφαρμοστέου δικαίου σύμφωνα με το άρθρο 7 παράγραφοι 2 έως 4 του κανονισμού (ΕΕ) αριθ. 1259/2010· και
            
         
               β)
            
            
               τη δυνατότητα προσδιορισμού του εφαρμοστέου δικαίου σύμφωνα με το άρθρο 5 παράγραφος 3 του κανονισμού (ΕΕ) αριθ. 1259/2010.
            
         Άρθρο 3
   Μεταβατικές διατάξεις για την Εσθονία
   1.   Ο κανονισμός (ΕΕ) αριθ. 1259/2010 εφαρμόζεται στην Εσθονία μόνο σε νομικές διαδικασίες που έχουν κινηθεί και σε συμφωνίες κατά την έννοια του άρθρου 5 του κανονισμού (ΕΕ) αριθ. 1259/2010 που έχουν συναφθεί από τις 11 Φεβρουαρίου 2018.
   Ωστόσο, συμφωνίες επιλογής του εφαρμοστέου δικαίου που έχουν συναφθεί πριν από τις 11 Φεβρουαρίου 2018 παράγουν επίσης αποτελέσματα στην Εσθονία υπό την προϋπόθεση ότι συνάδουν με τα άρθρα 6 και 7 του κανονισμού (ΕΕ) αριθ. 1259/2010.
   2.   Ο κανονισμός (ΕΕ) αριθ. 1259/2010 εφαρμόζεται στην Εσθονία με την επιφύλαξη των συμφωνιών με αντικείμενο την επιλογή του εφαρμοστέου δικαίου οι οποίες έχουν συναφθεί σύμφωνα με το δίκαιο του συμμετέχοντος κράτους μέλους του οποίου δικαστήριο έχει επιληφθεί πριν από τις 11 Φεβρουαρίου 2018.
   Άρθρο 4
   Έναρξη ισχύος και ημερομηνία εφαρμογής του κανονισμού (ΕΕ) αριθ. 1259/2010 στην Εσθονία
   Ο κανονισμός (ΕΕ) αριθ. 1259/2010 αρχίζει να ισχύει στην Εσθονία από την επομένη της δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
   Ο κανονισμός (ΕΕ) αριθ. 1259/2010 εφαρμόζεται στην Εσθονία από τις 11 Φεβρουαρίου 2018.
   Άρθρο 5
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 10 Αυγούστου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 189 της 22.7.2010, σ. 12.
   
      (2)  ΕΕ L 343 της 29.12.2010, σ. 10.
   
      (3)  ΕΕ L 323 της 22.11.2012, σ. 18.
   
      (4)  ΕΕ L 23 της 28.1.2014, σ. 41.